Ego G., Dei gratia abbas Virzeliaci et ego frater H., dictus abbas Regniaci, notum facimus universis presentibus et futuris quod Helysabeth, venerabilis abbatissa Beate-Marie de Crisannon et totus conventus ejusdem loci, concesserunt et tradiderunt domino Regnaudo, capellano de Arseio, quandam vineam quam habent in costa de Lixi, ab eodem quamdiu vixerit possidendam; tali conditione quod predictus R. in Annuntiatione dominica reddet dictis monialibus X sol. annuatim. Addet etiam eidem vinee medietatem unius arpenti vinee ejusdem valoris. In quacumque vero hora decesserit, utraque vinea in eo statu in quo erit ad dictas moniales libere revertetur. In testimonium autem et confirmacionem hujus rei, ad petitionem utriusque partis presentem cartam sigillorum nostrorum munimine roboravimus. Actum est hoc anno ab Incarnatione Domini Mº CCº XVIº.